# Všeobecne záväzné nariadenie Číslo: VZN – 35/ 2012

## OBEC ŽDAŇA

Obecné zastupiteľstvo obce Ždaňa vo veciach územnej samosprávy v zmysle § 6 ods. 1 zákona č. 369/1990 Zb. o obecnom zriadení v znení neskorších právnych predpisov a v zmysle § 10 ods. 3 písm. c) a § 26 ods. 3 písm. a) zákona č. 7/2010 Z. z. o ochrane pred povodňami **v y d á v a**

### VŠEOBECNE ZÁVÄZNÉ NARIADENIE OBCE

**č. 35 / 2012**

**o povinnosti vypracovať povodňové plány záchranných prác**

**Návrh** tohto všeobecne záväzného nariadenia ( VZN )

Vyvesený na úradnej tabuli obce dňa: 10.01.2012

Dátum začiatku lehoty na pripomienkové konanie: 10.01.2012

Dátum ukončenia pripomienkového konania: 25.01.2012

Vyhodnotenie pripomienok k návrhu VZN uskutočnené dňa: 25.01.2012

**Schválené** všeobecne záväzné nariadenie

|  |  |
| --- | --- |
| Na rokovaní obecného zastupiteľstva dňa: | **26.01.2012** |
| VZN nadobúda účinnosť dňom: | **26.01.2012** |

Ing. Ján Kokarda

starosta obce

Obecné zastupiteľstvo v Ždani na základe § 6 ods. 2 zákona č. 369/1990 Zb. o obecnom zriadení v znení neskorších predpisov a doplnkov a podľa § 26 ods. 3 písm. a) bod 6 zákona č. 7/2010 Z.z. o ochrane pred povodňami v znení neskorších predpisov sa uznieslo na tomto nariadení:

**§ 1**

**Úvodné ustanovenie**

Toto všeobecne záväzné nariadenie (ďalej len „nariadenie“) sa vzťahuje na právnické osoby a fyzické osoby – podnikateľov, ktorých objekty môžu byť postihnuté povodňou na území obce Ždaňa.

**§ 2**

**Povodňové záchranné práce**

1. Povodňové záchranné práce sa vykonávajú na záchranu životov, zdravia, majetku, kultúrneho dedičstva a životného prostredia v čase nebezpečenstva povodne, počas povodne a po povodni na povodňou ohrozených územiach a na povodňou zaplavených územiach.
2. Povodňovými záchrannými prácami okrem povodňových záchranných prác podľa odseku 1 sú:
3. Hlásna povodňová služba,
4. Ochrana a zachraňovanie majetku vrátane prípadného predčasného zberu úrody ohrozenej povodňou,
5. Odsun nebezpečných látok z predpokladaného dosahu záplavy územia povodňou,
6. Provizórne dopravné sprístupnenie oblasti, ktorá bola povodňou odrezaná, vrátane výstavby provizórnych mostných objektov alebo lávok,
7. Ochrana vodných zdrojov a rozvodov pitnej vody, elektrickej energie, plynu a telekomunikačných sietí pred poškodením povodňou,
8. Evakuácia,
9. Dezinfekcia studní, žúmp, obytných priestorov a odvoz a zneškodňovanie uhynutých zvierat a iných odpadov,
10. Zabezpečenie verejného poriadku na území postihnutom povodňami,
11. Odstraňovanie naplavenín z domov a z iných objektov, verejných priestranstiev a z komunikácií,
12. Zabezpečovanie poškodených stavieb proti zrúteniu alebo ich asanácia,
13. Iné práce na záchranu životov, zdravia, majetku, kultúrneho dedičstva a životného prostredia vykonané na príkaz obce, orgánu ochrany pred povodňami počas III. Stupňa povodňovej aktivity alebo na príkaz obvodného úradu, obvodného úradu v sídle kraja alebo obce podľa osobitného predpisu počas mimoriadnej situácie.
14. Povodňové záchranné práce sa začínajú vykonávať od vyhlásenia III. Stupňa povodňovej aktivity a sú ukončené do času odvolania II. Stupňa povodňovej aktivity.

**§ 3**

**Uloženie povinnosti právnickým osobám a fyzickým osobám – podnikateľom, ktorých objekty môžu byť postihnuté povodňou**

1. Právnické osoby a fyzické osoby – podnikatelia, ktorých stavba, objekt alebo zariadenie na území obce môže byť postihnuté povodňou sú povinní vypracovať povodňový plán záchranných prác a odovzdať ho obci:
2. Pri už existujúcich stavbách, objektoch alebo zariadeniach do 30 dní odo dňa nadobudnutia účinnosti tohto nariadenia.
3. Pri novo skolaudovaných stavbách, objektoch, alebo zariadeniach do 10 dní od kolaudácie.
4. Právnické osoby a fyzické osoby – podnikatelia, ktorých stavba, objekt, alebo zariadenie na území obce môže byť postihnuté povodňou, sú povinní doručené povodňové plány záchranných prác raz ročne preskúmať a navrhnuté zmeny a doplnky zapracovať do aktualizácie povodňového plánu. Takto aktualizovaný povodňový plán právnická osoba a fyzická osoba – podnikateľ , ktorých objekty môžu byť postihnuté povodňou sú povinné doručiť obci do 31. júla kalendárneho roka.
5. Ak sa po preskúmaní povodňového plánu nenavrhujú zmeny a doplnky, povodňový plán zostáva v platnosti. Právnická osoba a fyzická osoba – podnikateľ, ktorých objekty môžu byť postihnuté povodňou o tejto skutočnosti sú povinní informovať obec do 31. júla kalendárneho roka.

**§ 4**

**Povodňový plán záchranných prác**

Štruktúra povodňového plánu záchranných prác subjektu je nasledovná:

1. Základné údaje o subjekte vrátane kontaktných osôb a telefónnych čísiel v pracovnom i mimopracovnom čase.
2. Zámer zabezpečenia, riadenia a vykonania povodňových záchranných prác

* Prehľad používaných a skladovaných nebezpečných látok,
* Organizačné opatrenia pre zmiernenie účinkov povodne,
* Určenie priestorov, do ktorých budú evakuované osoby, zariadenia a materiál.

1. Zoznam orgánov, komisií a štábov, ktoré riadia a zabezpečujú ochranu pred povodňami, vrátane adries, čísel telefónu, e-mailových adries a čísel faxu

* Obecný úrad Ždaňa
* Obvodný úrad životného prostredia Košice – okolie
* Slovenský vodohospodársky podnik, š.p., o.z. Povodie Bodrogu a Hornádu Košice
* Obvodný úrad Košice - okolie
* Krízový štáb Obvodného úradu Košice - okolie
* Okresné riaditeľstvo Hasičského a záchranného zboru Košice – okolie
* Okresné riaditeľstvo Policajného zboru Košice - okolie

1. Sily a prostriedky na výkon povodňových záchranných prác

* Zoznam vecných prostriedkov a osôb vyčlenených na výkon povodňových záchranných prác.

1. Osoby zodpovedné za vykonávanie opatrení na ochranu pred povodňami v povodňovom pláne záchranných prác

**§ 5**

**Záverečné ustanovenia**

1/ Toto všeobecne záväzné nariadenie č. 35/2012 schválilo Obecné zastupiteľstvo obce Ždaňa na svojom zasadnutí dňa 26.01.2012 uznesením č. 3/1/2012.

2/ Toto všeobecne záväzné nariadenie nadobúda účinnosť dňom schválenia OZ, t. j. 26.01.2012.

Ing. Ján Kokarda

starosta obce

Zverejnené na úradnej tabuli dňa : 10.01.2012

Zvesené z úradnej tabule dňa : 25.01.2012

Obec Ždaňa.

**O Z N Á M E N I E**

k návrhu Všeobecne záväzného nariadenia obce Ždaňa č. 35/2012.

**Fyzické a právnické osoby môžu v zmysle § 6 ods. 4 zák. č.369/1990 Zb. o obecnom zriadení v znení zmien a doplnkov uplatniť pripomienky k návrhu Všeobecne záväzného nariadenia obce Ždaňa číslo 35/2012 (ďalej len VZN )**

* **v písomnej forme na adresu: Obecný úrad Ždaňa, Jarmočná 18/4, PSČ 044 11**

**alebo**

* **ústne do zápisnice na obecnom úrade v Ždani v úradných hodinách .**

Pripomienkou možno navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejme, kto ju predkladá. Inak navrhovateľ VZN nemusí na pripomienky prihliadať.

Dátum zverejnenia VZN : 10.01.2012.

Termín na uplatnenie pripomienok k VZN : **od 10.01.2012. do 25.01.2012.**

Ing. Ján Kokarda

Starosta obce